Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 10. marca 2009

Materiál číslo:319/2009

K bodu:	Vyhradené parkovanie za úhradu – zhodnotenie roka 2008

Predkladá:					Návrh uznesenia:

Marián Miškanin 				Miestne zastupiteľstvo mestskej časti 
prednosta	                  				Bratislava-Petržalka predložený materiál

					           a)  b e r i e    n a      v e d o m i e  
	
                                                                       b)  u k l a d á
                                                                       prednostovi miestneho úradu spracovať návrh opatrení vyplývajúcich z materiálu a predložiť na zasadnutie miestnej rady v mesiaci apríl 2009  
Prerokované:     
                                                	 
v Miestnej rade mestskej časti                      
Bratislava-Petržalka dňa  24.02.2009

v komisii správy miestneho majetku          		
a miestnych podnikov
dňa 18.02.2009

Spracovateľ:					
Ing. Ľudmila Uhliariková
referát investičný
Ing. Ján Kubička
vedúci oddelenia NsM

Dôvodová správa

Miestne zastupiteľstvo mestskej časti Bratislava-Petržalka na svojom zasadnutí konanom dňa 27.11.2007 schválilo Programové priority samosprávy v mestskej časti Bratislava-Petržalka na roky 2007 – 2010. V bode 2.3. bola prijatá úloha pripraviť program riešenia statickej dopravy, s cieľom zvýšiť počet parkovacích miest. Súčasťou jeho plnenia v praxi je aj vytvorenie možností a následné využívanie zaujatia verejného priestranstva za účelom vyhradeného parkovania pre osobné motorové vozidlá. Po počiatočných ťažkostiach spojených s tým, že sa v podmienkach mestskej časti jednalo o predtým neznámy spôsob parkovania, boli získané skúsenosti, prvotné nedostatky odstránené a systém sa stáva bežne používaným a využívaným širokou verejnosťou.

Vyhradené parkovanie za úhradu – zhodnotenie roka 2008

1. Základné a všeobecné podmienky
Uznesením Miestneho zastupiteľstva mestskej časti Bratislava-Petržalka, číslo 179/2008, zo dňa 6.5.2005, bol schválený návrh Všeobecne záväzného nariadenia mestskej časti Bratislava-Petržalka, ktorým sa mení Všeobecne záväzné nariadenie mestskej časti Bratislava-Petržalka č. 5/2004 o miestnych daniach. Súčasne bol schválený Návrh zásad pre vydávanie povolenia k vyhradeniu parkovacieho miesta.
Povolenie na zaujatie verejného priestranstva pre vyhradené parkovanie osobného motorového vozidla vydáva na základe písomne predložených žiadostí oddelenie ÚRaD. Po jeho podpísaní starostom mestskej časti Bratislava-Petržalka ho následne postúpi na ďalšie vybavenie na finančné oddelenie a referát investičný oddelenia nakladania s majetkom. Finančné oddelenie na základe povolenia vyrúbi záujemcovi daň za zaujatie verejného priestranstva, ktorú musí budúci užívateľ uhradiť v najkratšom možnom termíne a v predpísanej výške. Referát investičný po doručení potvrdenia o úhrade predpísanej dane užívateľom z finančného oddelenia vystaví objednávku na realizáciu dopravného značenia pre vyhradené parkovanie. Objednávka obsahuje všetky potrebné údaje o označení konkrétneho miesta určeného na parkovanie. Značenie môže byť rôzne podľa toho, či sa jedná o prvé, druhé alebo ďalšie parkovacie miesto na danom parkovisku. Po realizácii dopravného značenia referát investičný zabezpečí kontrolu osadenia všetkých zvislých značiek a vodorovného značenia, zabezpečí a vykoná kompletnú fakturáciu s dodávateľom značenia. Počas obdobia realizácie vlastného dopravného značenia zabezpečuje tiež komunikáciu a riešenie niektorých problémov s dodávateľom. Problémy nastávajú predovšetkým v prípade, že oddelením ÚRaD je stanovené a predpísané nevhodné umiestnenie označenia (rozdiely medzi nakreslenou situáciou a realitou, neohlásená potreba orezov stromov z dôvodu dobrej viditeľnosti značky a pod.),  riešenie vodorovného značenia.  Po realizácii  sa dopravné značenie stáva vlastníctvom  mestskej časti, nakoľko bolo uhradené z jeho vlastných finančných zdrojov. Následne investičný referát  vykonáva priebežne obhliadky a zabezpečuje tiež  údržbu a opravy dopravného značenia, vedie o ňom potrebnú evidenciu a pasportizáciu. Náklady na označenie jedného vyhradeného miesta prekračujú 166 € o ktorú čiastku  je konečný výnos dane za zaujatie verejného priestranstva  znížený. 
Súčasne sa referát investičný telefonicky informoval ohľadom realizácie vyhradeného parkovania aj v iných mestských častiach, a to v mestských častiach Staré mesto, Lamač a Ružinov. Najnovšie výrazne v tejto oblasti novelizovala VZN mestská časť Bratislava-Nové Mesto. Tieto mestské časti majú oddelené platby – osobitne platbu za užívanie verejného priestranstva a osobitne za realizáciu dopravného značenia, ktoré sa tak stáva majetkom občanov a nie mestskej časti, ako je to v MČ Petržalka. Súčasne je určené, že užívateľ znáša náklady nielen za realizáciu značenia, ale aj za opravy a odstránenie značenia po ukončení užívania. Ako uvádzame aj na iných miestach, tento spôsob úhrad za značenie by bol pre mestskú časť výrazne prijateľnejší aj za cenu toho, že v prvom roku užívania by bola daň za užívania priestranstva nižšia ako v rokoch ďalších o náklady vynaložené užívateľom na dopravné značenie. Súčasne je užívateľ povinný hradiť aj náklady na jeho odstránenie, resp. zmenu značenia z akéhokoľvek dôvodu. Tým má prirodzene  výrazne vyšší záujem zabrániť jeho znehodnoteniu, resp. zneužitiu a poškodeniu. Bolo by vhodné zvážiť možnosť takéhoto riešenia aj v podmienkach mestskej časti Bratislava- Petržalka. 
Nakoľko dopravné značenie je vo vlastníctve občanov, musia si občania mestských častí zabezpečiť realizáciu dopravného značenia vo vlastnej réžii, alebo po jeho zaplatení prostredníctvom dodávateľov mestských častí. V prípade realizácie dopravného značenia mestskou časťou preberá občan dopravné značenie do svojho vlastníctva po jeho zrealizovaní. Potom je občan zodpovedný za dopravné značenie sám, čiže si zabezpečuje aj jeho údržbu, opravy a odstránenie. Daň (resp. poplatok) za užívanie verejného priestranstva je mu vyúčtovaná až po zrealizovaní dopravného značenia, preto občan platí až od reálneho dátumu. V zimnom období nemusí mestská časť riešiť problémy s realizáciou vodorovného značenia, nakoľko je dopravné značenie realizované pri vhodných poveternostných podmienkach. Mestská časť preto nie je tlačená termínom začatia užívania.
Aj napriek tomu, že mestské časti nie sú nútené riešiť realizáciu dopravného značenia vyhradeného parkovania v zimnom období, v niektorých mestských častiach majú pozastavené vydávanie rozhodnutí s termínom začatia užívania medzi 15.11.2008 do 15.3.2008.
Návrh: Prehodnotiť a zvážiť možnosť úhrady nákladov na realizáciu dopravného značenia pre vyhradené parkovacie miesto všetkými druhmi značenia zo strany jeho budúceho užívateľa podľa vzoru iných  mestských častí Bratislavy, hlavného mesta SR. 

2. Realizácia - využitie
Od nadobudnutia účinnosti schváleného VZN až do  31.12.2008 bolo na referát investičný doručených celkom 172 povolení k zaujatiu verejného priestranstva za účelom vyhradeného parkovania. Z toho bolo 14 povolení s termínom začatia užívania v roku 2009.
Zo 158 povolení so začiatkom užívania v zdaňovacom období roka  2008 bolo:
-	136 parkovacích miest zrealizovaných
-	10 povolení zrušených na pokyn, resp. žiadosť schváleného užívateľa
-	12 z vydaných povolení nebolo do 31.12.2008 zrealizovaných, z nich:
•	 8 z dôvodu  nezaplatenia dane za užívanie verejného priestranstva 
•	pri 2 bola uhradená daň za rok 2008 až koncom roka a po uzatvorení fakturácie. V tom čase už nemohla byť vystavená objednávka, ktorá by mohla byť v roku 2008 vyfakturovaná a uhradená v zúčtovacom období
•	2 občania síce uhradili daň, ale nakoľko podali na odd. ÚRaD žiadosť o zmenu, o ktorej rozhodnutie v roku 2008 na referát investičný nebolo doručené, parkovacie miesta zatiaľ zrealizované neboli
V roku 2008 bolo na základe žiadosti majiteľa rozhodnutia o zaujatí verejného priestranstva na účely parkovania zrušených celkom 10 rozhodnutí. V týchto prípadoch však neboli zrealizované dopravné značky, nakoľko občania preukazne nezaplatili daň za užívanie verejného priestranstva. 
V roku 2009 v priebehu mesiaca január bolo zrušených ďalších 9 rozhodnutí, u ktorých v 5 prípadoch bolo v roku 2008 už zrealizované dopravné značenie. Na dopravné značenie zrušených miest  boli vynaložené finančné prostriedky v priemere 193 € na jedno miesto. Na samotné odstránenie realizovaného značenia sú potrebné ďalšie finančné prostriedky vo výške 28,45 € za demontáž jedného celého zvislého dopravného značenia aj so stĺpikom. Ak by značenie odstraňovali zamestnanci VPS, bolo by to na ich náklady, značky však v oboch prípadoch zostávajú nevyužiteľné a sú odpadom. V prípade odstránenia dopravného značenia štandardným dodávateľom je možné využitie aspoň dopravnej značky D12 (vyhradené parkovanie) pre ďalšie nové vyhradené parkovanie. 
Z uvedeného vyplýva, že pre mestskú časť by bolo výhodnejšie prijať rozhodnutie, aby náklady na označenie vyhradeného priestranstva hradil jeho budúci užívateľ, investičný referát by značenie zabezpečoval u dodávateľa, ktorý značenie vyhotovené podľa platných predpisov dodáva aj teraz. V záujme zamedzenia bezdôvodného, resp. až po vydaní právoplatného rozhodnutia odstúpenia od žiadosti navrhujeme zvážiť zavedenie poplatku za vydanie rozhodnutia. Poplatok za komplexnú administráciu povolenia by užívateľ zaplatil pri podaní žiadosti. Po vydaní rozhodnutia, zaplatení dane a začatí užívania by bolo možné poplatok vrátiť, resp. odpočítať od dane za zaujatie verejného priestranstva v prvom roku užívania. Ak by žiadateľ požiadal o zrušenie rozhodnutia pred uskutočnením týchto krokov, poplatok by prepadol v prospech mestskej časti ako mimoriadny príjem slúžiaci na pokrytie neproduktívnych nákladov spojených s administráciou a vydaním rozhodnutia.
Návrh: Úpravou platného VZN nariadiť, aby majiteľ povolenia vydaného na dva roky pri skoršom ukončení užívania musel dopravné značenie použité pre jeho vozidlo odstrániť na vlastné náklady a to jednoznačne.
Rovnaký princíp úhrady nákladov na odstránenie značenia použiť aj u ostatných prípadov, t.j. u všetkých, ktorí skončia užívanie verejného priestranstva na parkovanie svojho vozidla.

3. Prínosy – výsledky hospodárenia
Všeobecne záväzným nariadením č.5/2004 v znení neskorších predpisov bola určená ročná daň za užívanie verejného priestranstva vo výške  sume 18 250,- Sk (605,789 €) za rok. Na označenie parkovacích miest referát investičný čerpal z rozpočtu mestskej časti v roku 2008 v priemere cca 5 200,-Sk (192,525€) na jedno miesto pre osobné motorové vozidlo. Nakoľko dopravné značenie zostáva vo vlastníctve mestskej časti Bratislava-Petržalka a neprechádza do vlastníctva občanov, musí mestská časť vynakladať ďalšie finančné prostriedky na realizáciu všetkých opráv a údržby dopravného značenia (napr. pri odcudzení značky, obnove vodorovného značenia, poškodení), vrátane zmien, ktoré počas doby užívania môžu nastať (zmena EČV, zmena miesta značky).
V roku 2008 bolo celkovo za daň za užívanie verejného priestranstva občanmi uhradených 732 070,-Sk (24 300,272 €) a zároveň bolo na realizáciu dopravného značenia (a už aj opravy) mestskou časťou Bratislava-Petržalka vynaložených 673 434,50 Sk (22 353,93 eur). Upozorňujeme, že pri realizácii dopravného značenia vznikajú problémy, z ktorých niektoré by sa dali vyriešiť zapracovaním čiastkových zmien do zásad pre vydávanie povolenia, ktoré sú súčasťou Všeobecne záväzného nariadenia č.5/2004 v znení neskorších predpisov.
Pri dani za užívanie verejného priestranstva 4,- Sk/m2/deň na 12,5m2 plochy je to 
50 Sk/deň za 1 box vyhradeného parkovania, t.j.1,66 €. Pri priemernej cene za zrealizovanie dopravného značenia občan v rámci dane za užívanie verejného priestranstva zaplatí za realizáciu dopravného značenia až po dobe 116 dní, čo je cca 4 mesiace. (nepočítame náklady za zrušenie dopravného značenia). V prípade 5 zrušených rozhodnutí, kde bude potrebné zrušenie , až v 3 prípadoch sa v rámci zaplatenej dane nebola uhradená ani  cena dopravného značenia, resp. neboli vyrovnané náklady vynaložené zo strany mestskej časti.  Podľa nášho názoru je potrebné v záujme predchádzaniu nezrovnalostí a vynakladaniu neproduktívnych výdajov stanoviť najneskorší termín vydania rozhodnutia – nadobudnutie účinnosti tak, aby v prvom roku užívania boli za zaujatie priestranstva prijaté prostriedky minimálne vo výške nákladov, t.j. do 1. septembra bežného roka v prípade prvého roka užívania. Dôležité je uvedomiť si, že povolenie je vydávané na tri roky, výber dane však vždy spadá do zúčtovacieho obdobia troch rokov (vyjmúc jediná výmimka účinnosť od 1.1. prvého roku užívania).
Návrh: Úpravou VZN určiť, že povolenia na zaujatie verejného priestranstva u nových parkovacích miest budú vydávané v bežnom roku najneskôr do dňa, od ktorého do konca zdaňovacieho obdobia bude vybraná a zaplatená daň predstavovať minimálne hodnotu dopravného značenia všetkých druhov potrebných na komplexné označenie zaujatého miesta. Vo vydávaní povolení pokračovať až od 1.1. roka nasledujúceho. 

4.	Termín začatia užívania
Podľa „Zásad pre vydávanie povolenia k vyhradeniu parkovacieho miesta“, má byť dopravné značenie zrealizované do 30 dní od určenia použitia dopravného značenia a po úhrade miestnej dane za užívanie priestranstva. Tieto dva termíny však nie sú totožné. Občania väčšinou uhradia daň cca 14-10 dní pred termínom začatia užívania (niektorí zaplatia aj 1 deň pred termínom). Investičný referát zabezpečuje realizáciu až po úhrade dane za užívanie priestranstva a až od  termínu úhrady je potrebné počítať s 30 dňami, ktoré sú často potrebné na realizáciu dopravného značenia (najmä vodorovného kvôli poveternostným podmienkam alebo keď nie je možné zrealizovať vodorovné značenie, nakoľko na vyhradenom mieste stojí cudzie vozidlo). Preto je v niektorých prípadoch problematické zrealizovať dopravné značenie do termínu začatia užívania už len z dôvodu nedostatku času. Je preto žiadúce prehodnotiť krokovanie času termínov začatia užívania. Časový rozdiel medzi časom podpísania rozhodnutia a začiatkom užívania by umožnil realizáciu bez problémov, v dostatočnej kvalite a spokojnosti užívateľa.
Návrh: Zosúladiť všetky termíny tak, aby nedochádzalo ku prekrývaniu termínov, resp. nenastala ani teoreticky možnosť nezabezpečenia značenia k termínu, ktorý je prvým dňom zaplatenia dane. Súčasne zohľadniť nemožnosť predovšetkým vodorovného značenia predovšetkým v zimných mesiacoch na prelome rokov z dôvodu chladného počasia.

5.	Vodorovné značenie
Pri realizácii vodorovného značenia vznikajú často problémy z dôvodu nevyhovujúcich poveternostných podmienok a pri cudzích vozidlách parkujúcich na mieste vyhradeného parkovania. Pokiaľ na vyhradenom mieste parkuje iné vozidlo, v niektorých prípadoch dlhodobo, nie je možné zrealizovať vodorovné značenie. Informovali sme sa aj na mestskej polícii, ako by sme mohli riešiť takto zaparkované vozidlá. Polícia sa však písomne vyjadrila, že vozidlá, pokiaľ nie je zrealizované vodorovné značenie, odtiahnuté byť nemôžu ani v prípade, že už zvislé dopravné značenie na vyhradenom mieste zrealizované je. Jediné, čo môže v takom prípade príslušník mestskej polície urobiť je, že na základe žiadosti občana, ktorému bolo vydané povolenie na vyhradené parkovanie (nie na pokyn mestskej časti) nájde vlastníka vozidla a požiada ho o preparkovanie. Tento krok je však niekedy časovo náročný a v pracovnom čase ( keď sa dopravné značenie realizuje ) niekedy nemožný, nakoľko občania, ktorí vlastnia povolenia sú väčšinou v zamestnaní. V tomto prípade dodávateľ musí niekoľkokrát skontrolovať dané miesto, či môže vodorovné značenie zrealizovať, čo nie je pre neho rentabilné, nakoľko mestská časť za tieto práce naviac neplatí. Ohľadom odťahovania vozidiel mestskou políciou majú aj ostatné mestské časti rovnaký problém ako MČ Patržalka. Mestská polícia, pokiaľ nie je zrealizované vodorovné značenie, odťahovanie vozidiel len na základe zvislého dopravného značenia nevykonáva. (Viď príloha – stanovisko Mestskej polície hl.m. SR Bratislavy).
Návrh: V súvislosti s novým zákonom o doprave náväzne umožniť vykonanie odťahu vozidiel z miest aj bez vodorovného značenia. Uzatvoriť dohodu s políciou, zaviazať jej členov aby tieto činnosti vykonávali ako vlastnú pracovnú povinnosť.

6.	Realizácia v zimných mesiacoch
V priebehu roka 2008 sme do zásad pre vydávanie povolenia k vyhradeniu parkovacieho miesta žiadali doplniť bod, v ktorom by bolo určené: „Povolenia pre vyhradené parkovanie sa nevydávajú s termínom začatia užívania počas zimných mesiacov, t.j. od 15.11.2008 do 31.3.2008.“
Tento bod sme žiadali z dôvodu, že po uvedenom termíne nie je možné so zárukou technicky zabezpečiť realizáciu vodorovného značenia. V prípade spádu snehu nie je možné zabezpečiť realizáciu vodorovného značenia vôbec. Nakoľko vopred nevieme určiť poveternostné podmienky v tomto období, žiadame aby časové obmedzenie vydávania povolení bolo zaradené do vyššie uvedených zásad. Predíde sa tak nedorozumeniam a zbytočným sťažnostiam.

7. Preukaznosť záujmu
Podľa platného VZN si môže žiadosť o zaujatie verejného priestranstva predložiť každý občan Petržalky. Až v priebehu vybavovania žiadosti môže byť zistené, že žiadateľ nespĺňa podmienky. Najhoršie sú však prípady, keď po vybavení všetkých náležitostí zo strany mestskej časti až po podpísanie výmeru na zaujatie priestranstva pôvodný záujemca oznámi, že o pridelené miesto záujem nemá. Tým bola zbytočne vynaložená práca v záujme vyhovenia žiadateľovi. V záujme toho, aby žiadosti predkladali skutočne iba tí, ktorí aj budú za zaujatie priestranstva skutočne platiť a toto užívať, navrhujeme zaviesť správny poplatok splatný pri podaní žiadosti. Môže byť prípadne stanovený aj tak, že v prípade zaplatenia prvej splátky bude žiadateľovi vrátený. Ak odstúpi od žiadosti, správny poplatok bude ponechaný ako príjem mestskej časti. 
Návrh : Prehodnotiť, resp. prijať nasledovný (alebo z princípu obdobný) postup pri vydávaní rozhodnutí o zaujatí verejného priestranstva :
1.	Pri podaní každej žiadosti o zaujatie verejného priestranstva za účelom trvale vyhradeného parkovania osobného motorového vozidla požadovať zaplatenie správneho poplatku 50 €.
2.	Dohodnúť – stanoviť povinnosť okamžitého informovania žiadateľa o podpísaní a schválení požadovaného parkovacieho miesta. Oznamovať z oddelenia ÚRaD priamo žiadateľovi vo forme SMS a súčasne oddeleniu finančnému a referátu investičných činností.
3.	Oddelenie finančné obratom vypočíta výšku dane podľa písomne určeného termínu zaujatia priestranstva a oznámi ju predbežne tiež ihneď SMS žiadateľovi. Súčasne oznámenie o výške predpísanej dane a termíne splatnosti dá na podpis prednostovi mestskej časti.
4.	Zmenou VZN stanoviť, že dopravné značenie zabezpečí mestská časť v požadovanom rozsahu, ale na náklady žiadateľa a to až na základe preukázania zaplatenia stanovenej hodnoty značenia v prospech mestskej časti, ktorá potom práce uhradí dodávateľovi prác na značení.

8.  Podnety obyvateľov
Medzi najčastejšie problémy, ktoré vznikajú s možnosťou využitia parkovacích miest občanmi patrí problém zaujatia zaplateného parkovacieho miesta vozidlom, ktoré tam parkovanie umožnené nemá. Napriek tomu, že mestská časť Bratislava-Petržalka má uzatvorenú zmluvu o odťahu vozidiel, jej naplnenie v praxi je dosť problematické. Trvanie na odťahu, ak nie je inak možné vodiča neoprávnene zaparkovaného vozidla zistiť a doshodnúť s ním preparkovanie, je jedinou výchovnou metódou. Ďalším problémom je, že mnohí vodiči zaparkujú svoje vozidlo tak, že nie je možné správne zaparkovaným vozidlom z predplateného miesta voľne odísť. Zamedzenie takémuto neoprávnenému parkovaniu je možné osadením dopravného značenia zakazujúceho parkovanie za vozidlami nachádzajúcimi sa na vyhradenom priestore. Veľmi podrobne svoj problém, ako užívateľa vyhradeného parkovacieho miesta, popísala obyvateľka mestskej časti. Vzhľadom na jeho komplexnosť a popisnú preukaznosť problémov pripájam jej námet v zostručnenom ale obsahovo neupravenom znení :
8.1. V roku 2008  mi bolo vyznačené parkovacie miesto pre osobný automobil na parkovisku na Topoľčianskej ulici. Radosť mi však netrvala dlho. Vydržala som síce polroka, ale moja trpezlivosť s problémami parkovania ma už v súčasnosti úplne opustila. Vybudované parkovisko je úplne znehodnotené povolením parkovania nezabrzdeným automobilom, ktoré sa postavia kolmo na riadne v smere parkovania umiestnené automobily. Parkovaním tieto automobily takto úplne obmedzujú riadne využívanie legálne vybudovaných parkovacích miest. A toto je aj môj prípad. 
V podmienkach, ktoré mi stanovil váš mestský úrad na užívanie prideleného parkovacieho miesta, mám zákaz vykonávať akékoľvek ďalšie opatrenia v súvislosti z parkovaním auta. V prípade problémov s parkovaním mám kontaktovať Mestskú políciu v Petržalke. Musím teda trpieť/ čo mi už 3-krát potvrdili príslušníci Mestskej polície, ktorých som žiadala o pomoc s vjazdom resp. výjazdom z parkoviska/ svojvoľné parkovanie občanov. Lebo nemajú zaradenú rýchlosť a nič neporušujú, veď aj oni potrebujú parkovať a podľa vyjadrenia príslušníkov mestskej polície práve ja som ten element, ktorý sa domáha obmedzenia tohto chaotického parkovania a chce zabrániť ľudom parkovať. Keď sa večer vrátim domov, musím hľadať parkovacie miesto v okolí, lebo je nemysliteľné dostať sa na vyhradené a zaplatené parkovacie miesto/ veľa aut postavených kolmo na smer parkoviska/, v tom lepšom prípade musím posúvať jedno, dve, tri až aj osem áut To isté ma čaká každé ráno. Políciu už ani nevolám, stojí ma dosť času pokiaľ prídu a stojí ma to aj finančne viac na telefónnych poplatkoch. Dali ste možnosť prenajať parkovacie miesta občanom, ale pýtam sa ako ste riešili parkovanie podnikateľov? Veď podľa môjho názoru, práve podnikateľské autá / málo rodín si kupuje combi autá, a veľké autá, dodávky/ zaberajú parkovacie miesta v obytnej zóne a sú práve tými autami ťažkými, s ktorých posúvaním ja musím bojovať. Nech poplatky za zabratie verejného priestranstva platia hlavne podnikatelia. Veď im tie autá prinášajú resp. sa podieľajú na ich ziskoch a príjmoch.
V mesiaci januári 2009 som na vyhradené miesto sa dostala doposiaľ 4 krát. Ostatné dni som musela parkovať kde prišlo. Z dôvodu, že som potrebovala trikrát odchádzať z Bratislavy o 6,00 hod. dobrovoľne som parkovala mimo svojho pakovacieho miesta , nakoľko ráno by určite pre zátarasu parkoviska nebol mi umožnený odchod z Bratislavy.
Chcela by som aj naďalej mať vyhradené parkovacie miesto, ale len miesto také na ktorom budem môcť aj  reálne parkovať. Preto navrhujem:
-	obmedziť parkovanie autám  kolmo na smer parkovania na vybudovanom parkovisku  
a to značením žltou čiarou
-	premiestniť mi parkovacie miesto z vybudovaného parkoviska na miesto vedľa 
chodníka  pri škôlke na Topoľčianskej ulici 
-	ponúknuť mi iné riešenie, lebo som presvedčená, že s týmto problémom určite bojujete
Vzhľadom na doterajšie skúsenosti s možnosťami používania prideleného plateného parkovacieho miesta  a v prípade, že nebudú vykonané z vašej strany opatrenia zabraňujúce obmedzeniu v používaní parkovacieho miesta, nemám  záujem platiť poplatok mestskej časti za umiestnenie tabule, na ktorej je uvedené moje evidenčné číslo motorového vozidla. 
Verím, že riešenie sa nájde. Aj v iných veľkých miestach majú problémy s parkovaním a vedeli ich riešiť ta, že obyvatelia sú v podstate spokojní a opatrenia rešpektujú. Já som sa s tým stretla napr. aj v Prahe. Nie že len majú platené parkovacie miesta, ktoré sú oplotené, s rampou a vrátnik, čím sú aj istým spôsobom ochraňované, ale majú vytvorené na  niektorých sídliskách farebné zóny pre parkovanie občanov, inú farebnú zónu pre podnikateľov a s parkovaním majú len problém náhodné návštevy, ktoré musia zaparkovať na vyznačenom parkovisku a trochu dlhšiu trasu šľapať pešo  na návštevu.
8.2. Podnet od iného obyvateľa
Chcem sa vyjadriť aj k predaju parkovacích miest obcou. Obec pri svojom projekte predaja parkovacích miest vyhlásila, že vyčlení parkovacie miesta, ktoré budú na predaj. Nesúhlasím s tým, aby sa predávali parkovacie miesta rovnom pod oknami domov. Pri projektovaní bolo na každý domový vchod vybudovaných cca 50% parkovacích miest v pomere k počtu bytov. Situácia sa stáva neúnosnou hlavne preto, že mnohí tu parkujú ako podnikatelia so svojimi dvomi, tromi aj viacerými autami. Ako podnikateľ má možnosť dať si svoje náklady na parkovné (cca 500 €)do nákladov a o nich si znížiť dane. Ale obyčajní zamestnanci takú možnosť nemajú a pre nich to predstavuje cca jeden mesačný plat. To som si všimla až nedávno, keď sa vedľa tabuliek s parkoviskami vyhradenými pre invalidov (u ktorých pochopím, že potrebujú parkovať čo najbližšie k bytu), objavili aj tabuľky s vyhradeným parkovaním v bežnom rade parkovacích miest pod domom. Keďže naše veľkokapacitné domy sú plné drobných podnikateľov, o chvíľu budeme takým to spôsobom môcť parkovať tak akurát v Maďarsku.
Návrh: Na základe žiadostí a podnetov obyvateľov, resp. užívateľov individuálne prehodnocovať dopravnú situáciu a dopravné značenie v dotknutých oblastiach. Prehodnocovať možné riešenia dopravným značením, ktoré vykoná ÚRaD a v prípade potreby a schválenia realizuje investičný referát.